РЕШЕНИЕ НА КОМИСИЯТА
от 24 юни 2008 година
за разрешаване на отпускане на помощ за семена и семена за зърнени култури във Финландия за реколти 2007 г. и 2008 г.
(нотифицирано под номер C(2008) 2700)
(само текстовете на фински и шведски език са автентични)
(2008/548/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1947/2005 на Съвета от 23 ноември 2005 г. относно общата организация на пазара на семена и за отмяна на регламенти (ЕИО) № 2358/71 и (ЕИО) № 1674/72 (1), и по-специално първа алинея от член 8, параграф 2 от него,
като има предвид, че:
(1)
С писмо от 17 декември 2007 г. финландското правителство поиска разрешение да отпуска помощ на земеделските производители в период от 2007 г. до 2010 г. за известни количества от различни сортове семена и семена за зърнени култури, произвеждани единствено във Финландия поради нейните специфични климатични условия. Допълнителна информация беше предоставена с писма от 16 януари и 20 февруари 2008 г.
(2)
В съответствие с член 8, параграф 2, втора алинея от Регламент (ЕО) № 1947/2005, Финландия трябва да предаде на Комисията най-късно до 31 декември 2008 г. подробен доклад за резултатите от разрешената помощ. На настоящия етап може да се предостави помощ само за отглеждани през 2007 г. и 2008 г. семена, докато се изчакват резултатите от този междинен доклад.
(3)
Финландия иска разрешение за отпускане на помощ на хектар за някои площи, засети с Graminae (тревни) или Luguminosae (бобови) сортове семена, изброени в приложение XI към Регламент (ЕО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители и за изменение на регламенти (ЕИО) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1254/1999, (ЕО) № 1673/2000, (ЕИО) № 2358/71 и (ЕО) № 2529/2001 (2), с изключение на Phleum pratense L. (тимотейка) и някои площи, засети със семена от зърнени култури.
(4)
Предлаганата помощ трябва да отговаря на изискванията, посочени в член 8 от Регламент (ЕО) № 1947/2005. Тя се отнася до сортове семена и семена за зърнени култури, отглеждани във Финландия, които са пригодени към климатичните условия в тази страна и не се отглеждат в други държави-членки. Разрешението на Комисията следва да се ограничи до сортовете, включени в списъка с финландски сортове, които се произвеждат единствено във Финландия.
(5)
Следва да се предвиди Комисията да бъде уведомена за предприетите от Финландия мерки за съобразяване с ограниченията, посочени в настоящото решение,
ПРИЕ НАСТОЯЩОТО РЕШЕНИЕ:
Член 1
Разрешава се на Финландия от 1 януари 2007 г. до 31 декември 2008 г. да отпуска помощ на установените на нейна територия производители на сертифицирани семена и сертифицирани семена за зърнени култури, посочени в приложение към настоящото решение, в рамките на количествата, посочени в същото приложение.
Разрешението се отнася изключително до сортовете, изброени във финландския национален каталог и които се отглеждат единствено във Финландия.
Член 2
Финландия гарантира чрез подходяща система за проверка, че помощта се отпуска единствено за сортовете, посочени в приложението.
Член 3
Финландия изпраща на Комисията списък с въпросните сертифицирани сортове и всяко изменение в него и уведомява Комисията за площите и количествата семена и семена за зърнени култури, за които се отпуска помощта.
Член 4
Настоящото решение се прилага от 1 януари 2007 г.
Член 5
Адресат на настоящото решение е Република Финландия.
Съставено в Брюксел на 24 юни 2008 година.